ผวาบาทแข็งฉุดกำไรFIF
&#8216;กรุงศรี&#8217;ปรับนโยบายปิดความเสี่ยงหวังทางการออกมาตรการแก้ค่าเงิน
20 พ.ค. 2556

‘กรุงศรี’ปรับนโยบายปิดความเสี่ยงหวังทางการออกมาตรการแก้ค่าเงิน
กองหุ้น FIF หวั่นค่าเงินแข็งกินผลตอบแทน “กรุงศรี” ปรับนโยบายป้องกันความเสี่ยงค่าเงิน
นายประภาส ตันพิบูลย์ศักดิ์ ประธานเจ้าหน้าที่การลงทุน บริษัทหลักทรัพย์จัดการกองทุน (บลจ.) กล่าวว่า ในปัจจุบัน บลจ.กรุงศรี ปรับนโยบายการป้องกันความเสี่ยงอัตราแลกเปลี่ยนของกองทุนที่มีนโยบายลงทุนในต่างประเทศ (FIF) จากเดิมที่จะไม่มีการป้องกันความเสี่ยงอัตราแลกเปลี่ยน มาเป็นการป้องกันความเสี่ยงอัตราแลกเปลี่ยนตามดุลพินิจของผู้จัดการกองทุน ซึ่งได้ขอมติผู้ถือหน่วยลงทุนไว้เรียบร้อยแล้ว
“ที่ผ่านมาเงินบาทที่แข็งค่าขึ้นกระทบกับผลดำเนินงานของกองทุนในรูปเงินบาท โดย 5 ปีที่ผ่านมาเงินบาทแข็งค่าขึ้นมาประมาณ 20% ดังนั้นในช่วง 12 เดือนที่ผ่านมา เราจึงปรับนโยบายใหม่สำหรับกองทุนหุ้น โดยหากประเมินว่าเงินบาทจะแข็งค่าขึ้น ผู้จัดการกองทุนจะป้องกันความเสี่ยงอัตราแลกเปลี่ยน ซึ่งในปัจจุบันที่อัตราแลกเปลี่ยนในประเทศสูงกว่าต่างประเทศ การป้องกันความเสี่ยงอัตราแลกเปลี่ยนจะได้ค่าพรีเมี่ยมเพิ่มขึ้น โดยที่ผ่านมาจะได้พรีเมี่ยมประมาณ 2.5% เพราะฉะนั้นจึงมีผลต่อผลตอบแทนของกองทุนอย่างมีนัยสำคัญ” นายประภาส กล่าว
อย่างไรก็ตาม นายประภาส กล่าวว่า ในช่วงนี้จะยังไม่มีการป้องกันความเสี่ยงอัตราแลกเปลี่ยน เนื่องจากคาดว่าทางการน่าจะมีมาตรการดูแลค่าเงินบาทออกมาที่จะทำให้เงินบาทอ่อนค่าลง
“ในช่วงนี้เงินเหรียญสหรัฐแข็งค่าขึ้น จึงทำให้ค่าเงินบาทอ่อนค่าลงมา แต่คาดว่าน่าจะเป็นสถานการณ์ในระยะสั้นเท่านั้น เพราะเมื่อมีเงินลงทุนเคลื่อนย้ายเข้ามาลงทุนในประเทศมากขึ้น จะทำให้มีความต้องการเงินบาทมากขึ้นด้วย และส่งผลให้เงินบาทแข็งค่าขึ้น ดังนั้นจึงเชื่อว่าทางการไทยจะต้องมีมาตรการดูแลค่าเงินบาทในระยะยาวออกมา ซึ่งการปรับลดอัตราดอกเบี้ยอาจจะช่วยได้ระดับหนึ่ง แต่หลังจากนั้นน่าจะมีมาตรการอื่นๆ ออกมาช่วยเสริมด้วย” นายประภาส กล่าว
นายธีรนาถ รุจิเมธาภาส กรรมการผู้จัดการ บลจ.ทิสโก้ กล่าวว่า บลจ.ทิสโก้ ใช้นโยบายป้องกันความเสี่ยงอัตราแลกเปลี่ยนตามดุลพินิจของผู้จัดการกองทุน แต่จะเลือกป้องกันความเสี่ยงเฉพาะกองทุนที่ลงทุนในหุ้นสหรัฐอเมริกา น้ำมัน และทองคำ เพราะค่าเงินเหรียญสหรัฐจะเคลื่อนไหวในทิศทางตรงข้ามกับค่าเงินบาท ในขณะที่กองทุนหุ้นที่ลงทุนในหุ้นในภูมิภาคเอเชียจะไม่ป้องกันความเสี่ยง เนื่องจากค่าเงินในภูมิภาคจะเคลื่อนไหวไปในทิศทางเดียวกันกับค่าเงินบาทอยู่แล้ว
นายสุพงศ์วร เมี้ยนโภคา ผู้จัดการกองทุนอาวุโส บลจ.แอสเซท พลัส กล่าวว่า ปัจจุบันกองทุน FIF ของบริษัทมีการป้องกันความเสี่ยงจากเงินลงทุนในต่างประเทศเต็มจำนวน เพื่อให้นักลงทุนได้รับผลตอบแทนจากการลงทุนเต็มหน่วย โดยไม่ต้องกังวลกับค่าเงินที่ผันผวน
“ปกติกองทุน FIF เราเปิดช่องไว้ว่าการป้องกันความเสี่ยงจากค่าเงินนั้นขึ้นอยู่กับดุลพินิจของผู้จัดการกองทุน ซึ่งเมื่อเห็นสัญญาณความไม่แน่นอนของค่าเงิน เราจึงเริ่มเฮดจ์ค่าเงินมาระยะหนึ่งแล้ว” นายสุพงศ์วร กล่าว
ทั้งนี้ เมื่อเปรียบเทียบกองทุนที่ลงทุนทองคำในต่างประเทศเช่นเดียวกัน แต่มีนโยบายป้องกันความเสี่ยงอัตราแลกเปลี่ยนต่างกันจะมีผลดำเนินงานตั้งแต่ต้นปีจนถึงวันที่ 15 พ.ค. แตกต่างประมาณ 45%